b'\n_START_ARTICLE_\nHolokaust\n_START_PARAGRAPH_\nIzvorno, rije\xc4\x8d holokaust ozna\xc4\x8dava \xc5\xbertvu paljenicu, pri kojoj se spaljuje cijela \xc5\xbeivotinja. Danas je me\xc4\x91utim u cijelom svijetu ta rije\xc4\x8d uobi\xc4\x8dajeno ime za genocid nad \xc5\xbdidovima (hebrejski: \xd7\xa9\xd7\x95\xd7\x90\xd7\x94/\xc5\xa1oa), te u \xc5\xa1irem zna\xc4\x8denju i sustavno istrebljivanje drugih grupa (prvenstveno Romi) za vrijeme nacisti\xc4\x8dkog re\xc5\xbeima u Njema\xc4\x8dkoj. To se zna\xc4\x8denje onda ponekad prenosi i na razne druge slu\xc4\x8dajeve sustavnog i/ili masovnog istrebljivanja ljudi (npr. "nuklearni holokaust" za globalni nuklearni rat, genocid nad Armencima u Turskoj 1916.-1917. i dr).\n_START_SECTION_\nIzvorno zna\xc4\x8denje\n_START_PARAGRAPH_\nIzvorno zna\xc4\x8denje pojma holokaust _NEWLINE_(gr\xc4\x8dki olokauston: "potpuno spaljen", od prefiksa olo i kauston, spaljen)  jest \xc5\xbertva paljenica bogovima ili du\xc5\xa1ama pokojnika kod Grka i Rimljana, pri kojoj se obi\xc4\x8dno (za razliku od drugih tipova \xc5\xbertvi) spaljivala cijela \xc5\xbertvena \xc5\xbeivotinja. Kod starih Izraelaca postojao je analogni obred spaljivanja cijelog janjeta (hebrejski olam kalil: uni\xc5\xa1tenje ognjem).\n_START_SECTION_\nSuvremeno zna\xc4\x8denje\n_START_PARAGRAPH_\nDanas u svijetu uobi\xc4\x8dajenoj upotrebi, "holokaust" je naziv za genocid nad \xc5\xbdidovima (te, u \xc5\xa1irem zna\xc4\x8denju, i sustavno istrebljivanje drugih grupa), koje je za vrijeme Drugog svjetskog rata provedeno u Europi na teritoriju pod kontrolom nacisti\xc4\x8dke Njema\xc4\x8dke i njenih saveznika. U engleskom jeziku se u tom zna\xc4\x8denju rije\xc4\x8d pi\xc5\xa1e velikim slovom i sa odre\xc4\x91enim \xc4\x8dlanom "the"._NEWLINE_Rije\xc4\x8d holokaust prvi je za taj genocid upotrijebio crkveni sabor protestantskih crkava tada\xc5\xa1nje Zapadne Njema\xc4\x8dke. Postupno je u\xc5\xa1ao u op\xc4\x87u upotrebu i danas je to osnovno zna\xc4\x8denje rije\xc4\x8di. Posebni termin upotrebljen je, da bi se ukazalo na osobiti zna\xc4\x8daj i intenzitet mr\xc5\xbenje prema \xc5\xbdidovima i ideolo\xc5\xa1ke osude \xc5\xbeidovstva, koji su bili u osnovama nacisti\xc4\x8dke ideologije. Iako je nacisti\xc4\x8dka ideologija specifi\xc4\x8dna (\xc5\xbdidovi se proganjaju na temelju rase, a ne vjere), ta mr\xc5\xbenja i osuda imaju duboke korijene u kr\xc5\xa1\xc4\x87anskoj civilizaciji (antisemitizam). _NEWLINE_Termin postupno ulazi u uporabu u raznim jezicima i do 1970-ih postaje op\xc4\x87eprihva\xc4\x87en. U Op\xc4\x87oj enciklopediji JLZ, 3. svezak (1977.), u \xc4\x8dlanku Holokaust navodi se samo izvorno zna\xc4\x8denje rije\xc4\x8di._NEWLINE_Postoje razlike u opsegu primjene pojma. Ponekad se upotrebljava samo za genocid nad \xc5\xbdidovima; sami \xc5\xbdidovi ozna\xc4\x8davaju ga hebrejskom rije\xc4\x8du \xc5\xa1oa (sho\'ah), koja u Starom Zavjetu zna\xc4\x8di "nevolja", a u srednjem vijeku dobila je zna\xc4\x8denje "uni\xc5\xa1tenje". U \xc5\xa1irem zna\xc4\x8denju, obuhva\xc4\x87a tako\xc4\x91er i genocid nad Romima, te sustavno uni\xc5\xa1tavanje drugih grupa koje je nacisti\xc4\x8dki re\xc5\xbeim provodio: homoseksualaca, du\xc5\xa1evnih bolesnika, politi\xc4\x8dkih protivnika, poljskih i sovjetskih ratnih zarobljenika, Jehovnih svjedoka itd. Tako su npr. du\xc5\xa1evni bolesnici bili prisilno sterilizirani (\xc5\xa1to se u to doba ponekad primjenjivalo i u drugim zemljama), a kasnije odvo\xc4\x91eni u logore i likvidirani. Homoseksualnost se smatrala mentalnim poreme\xc4\x87ajem, pa su i neki od njih likvidirani.\n_START_SECTION_\nPreneseni smisao\n_START_PARAGRAPH_\nS obzirom, da je rije\xc4\x8d "holokaust" postala op\xc4\x87epoznata i sna\xc5\xbeno emocionalno obojena, ponekad je upotrebljavaju i \xc5\xa1ire, kada se \xc5\xbeeli ozna\xc4\x8diti masovno i sustavno uni\xc5\xa1tavanje, istrebljenje, genocid. _NEWLINE_Tako se npr. nerijetko za potencijalno uni\xc5\xa1tenje izazvano kori\xc5\xa1tenjem nuklearnog oru\xc5\xbeja koristi sintagma nuklearni holokaust. _NEWLINE_Za stradanje zarobljenih Hrvata nakon Bleiburga u naslovu jedne knjige, objavljene u Zagrebu 2001., koristi se sintagma Hrvatski holokaust. Te rije\xc4\x8di nema u naslovu prvog izdanja na engleskom jeziku iz 1970., jer rije\xc4\x8d jo\xc5\xa1 nije bila u\xc5\xa1la u \xc5\xa1iru upotrebu, niti drugog 1995. vjerojatno zato, jer bi ju strana publika smatrala neprimjerenom. (Sintagma je osim toga pogre\xc5\xa1na, jer npr. "hrvatski zlo\xc4\x8din" ne zna\xc4\x8di isto \xc5\xa1to i "zlo\xc4\x8din nad Hrvatima".)_NEWLINE_Danas \xc4\x8dak i radikalni borci za oslobo\xc4\x91enje \xc5\xbeivotinja za masovno ubijanje \xc5\xbeivotinja za ljudsku ishranu i druge potrebe koriste termin "holokaust".\n_START_SECTION_\nOd 1933. do 1942.\n_START_PARAGRAPH_\nUbrzo nakon preuzimanja vlasti u Njema\xc4\x8dkoj, nacisti po\xc4\x8dinju ostvarivanje jednog od svojih najva\xc5\xbenijih programskih ciljeva: iskorijeniti svaki utjecaj \xc5\xbdidova u njema\xc4\x8dkoj politici, ekonomiji i kulturi. Anti\xc5\xbeidovska kampanja pokrenuta je preko radija i novina, a u svim \xc5\xa1kolama i na fakultetima uvedeno je pseudoznastveno "u\xc4\x8denje o rasama" kao obavezni predmet (vidi \xc4\x8dlanak rasizam). Donesen je niz anti\xc5\xbeidovskih propisa, koji kulminiraju progla\xc5\xa1enjem N\xc3\xbcrnber\xc5\xa1kih zakona (Zakon o gra\xc4\x91anima Carstva i Zakon o za\xc5\xa1titi njema\xc4\x8dke krvi i njema\xc4\x8dke \xc4\x8dasti) 15. rujna 1935., \xc5\xbdidovi gube njema\xc4\x8dko dr\xc5\xbeavljanstvo; ne smiju obavljati nikakvu javnu slu\xc5\xbebu (\xc5\xa1to naro\xc4\x8dito poga\xc4\x91a intelektualce: znanstvenike, profesore, lije\xc4\x8dnike, odvjetnike, novinare itd.), niti njihova djeca mogu poha\xc4\x91ati javne \xc5\xa1kole; zabranjen je boravak \xc5\xbdidova na javnim mjestima (parkovi, knji\xc5\xbenice, muzeji idr); zabranjeno je sklapanje braka izme\xc4\x91u Arijaca i \xc5\xbdidova kao i seksualni odnosi; zabranjeno je zapo\xc5\xa1ljavanje Arijaca u ku\xc4\x87anstvima \xc5\xbdidova, itd. _NEWLINE_Ti \xc4\x87e zakoni biti kasnije primijenjeni u svim pripojenim zemljama i okupiranim podru\xc4\x8djima, pa tako i u NDH (vidi \xc4\x8dlanak Holokaust u NDH). Pod njema\xc4\x8dkim pritiskom i Italija je 1938. godine uvela anti\xc5\xbeidovsko zakonodavstvo. Mjere protiv \xc5\xbdidova poduzimaju pod njema\xc4\x8dkim pritiskom i zemlje isto\xc4\x8dne Europe; izuzetak je \xc4\x8cehoslova\xc4\x8dka, koju me\xc4\x91utim Njema\xc4\x8dka zaposjeda 1938.-1939._NEWLINE_Velik broj \xc5\xbdidova emigrirao je iz tih dr\xc5\xbeava. U Njema\xc4\x8dkoj je 1933. \xc5\xbeivjelo oko 500.000 \xc5\xbdidova, od kojih je do 1939. oko 300.000 emigriralo. Na inicijativu predsjednika SAD-a F. D. Roosevelta odr\xc5\xbeana je ljeti 1938., me\xc4\x91unarodna konferencije o izbjeglicama u Evianu u \xc5\xa0vicarskoj, ali nije dala rezultate: nijedna zemlja nije otvorila svoja vrata \xc5\xbeidovskim izbjeglicama. Mnogi od njih naseljavaju se u Palestinu. Me\xc4\x91utim, u srpnju 1939. britanska vlada, suo\xc4\x8dena sa otporom Arapa, ograni\xc4\x8dava useljavanje \xc5\xbdidova u Palestinu na samo 15.000 u sljede\xc4\x87ih pet godina. _NEWLINE_Ubojstvo njema\xc4\x8dkog konzula u Parizu u studenome 1938., poslu\xc5\xbeilo je nacistima kao povod za masovne nasilne akcije i odvo\xc4\x91enje u logore (Kristalna no\xc4\x87)._NEWLINE_Obavezno no\xc5\xa1enje oznake na odje\xc4\x87i propisano je prvo za \xc5\xbdidove u Poljskoj u studenom 1939., a kasnije i u Njema\xc4\x8dkoj i drugim dr\xc5\xbeavama. \xc5\xbdidovi su ponovo smje\xc5\xa1teni u posebne izolirane dijelove gradova (geta), od kojih je najve\xc4\x87i bio u Var\xc5\xa1avi; tamo je do\xc5\xa1lo i do jedinog organiziranog i masovnog otpora \xc5\xbdidova (vidi \xc4\x8dlanak Var\xc5\xa1avski geto). _NEWLINE_U jesen 1941. po\xc4\x8dela je realizacija plana, da se svi \xc5\xbdidovi iz Njema\xc4\x8dke i zaposjednutih podru\xc4\x8dja srednje i zapadne Europe deportiraju na istok. \xc5\xbdidovi su prikupljani i transportirani vlakom u sto\xc4\x8dnim vagonima; tisu\xc4\x87e su pritom umrle. Taj je plan ubrzo bio zaustavljen odlukom o "kona\xc4\x8dnom rje\xc5\xa1enju".\n_START_SECTION_\nOtpor anti\xc5\xbeidovskim mjerama\n_START_PARAGRAPH_\nOtpor ovim mjerama postojao je u mnogim zaposjednutim zemljama. Najsna\xc5\xbeniji je bio u Danskoj, gdje je nakon prvih protu\xc5\xbeidovskih mjera sam kralj na radiju izjavio da \xc4\x87e osobno staviti \xc5\xbeidovsku zvijezdu, ako bilo koji gra\xc4\x91anin njegove zemlje na to bude prisiljen. Kada su 1943., Nijemci uveli svoju direktnu upravu nad zemljom i naredili uhi\xc4\x87enje svih nearijaca, organizirano je potajno prebacivanje \xc5\xbdidova brodovima u \xc5\xa0vedsku, tako da su gotovo svi spa\xc5\xa1eni. _NEWLINE_U Nizozemskoj je u velja\xc4\x8di 1941. organiziran generalni \xc5\xa1trajk, da bi se sprije\xc4\x8dile deportacije \xc5\xbdidova. U Italiji je bio sna\xc5\xbean otpor progonu \xc5\xbdidova, pa su \xc4\x8dak prihva\xc4\x87ane izbjeglice iz Francuske i s Balkana; tako se spasilo nekoliko tisu\xc4\x87a izbjeglica iz NDH. Bugarska nije deportirala nijednog \xc5\xbdidova, a tako\xc4\x91er ni Finska. U Austriji, pripojenoj Njema\xc4\x8dkom carstvu 1938., bilo je mnogo prosvjeda protiv postupka prema \xc5\xbdidovim i apela da se pojedinci izuzmu. _NEWLINE_U isto\xc4\x8dnim zemljama, gdje je nacisti\xc4\x8dki okupacijski re\xc5\xbeim bio mnogo stro\xc5\xbei (Slaveni su smatrani inferiornom rasom, pogodnom samo za roblje), takva vrsta organiziranog i masovnog otpora nije bila mogu\xc4\x87a. Pojedinci su pru\xc5\xbeali otpor provedbi anti\xc5\xbeidovskih mjera ilegalno spa\xc5\xa1avaju\xc4\x87i pojedine \xc5\xbdidove, za \xc5\xa1to je simbol postao Oskar Schindler; Izrael je kasnije za takve pojedince uveo priznanje Pravednik me\xc4\x91u narodima. Tako\xc4\x91er su takvu pomo\xc4\x87 pru\xc5\xbeali organizirani antifa\xc5\xa1isti\xc4\x8dki pokreti otpora u raznim zemljama. Tako je bilo i u Hrvatskoj. (Vidi poglavlje: Holokaust u Hrvatskoj - Pre\xc5\xbeivjeli i \xc4\x8dlanke: Stepinac i \xc5\xbdidovi i Dodatak:Popis hrvatskih pravednika me\xc4\x91u narodima.)\n_START_SECTION_\n"Kona\xc4\x8dno rje\xc5\xa1enje"\n_START_PARAGRAPH_\nUspjeh vojnog pohoda na SSSR potakao je naciste na odluku, da se umjesto ranije planirane deportacije na istok provede "kona\xc4\x8dno rje\xc5\xa1enje \xc5\xbeidovsko pitanja", tj. fizi\xc4\x8dka likvidacija svih \xc5\xbdidova u Europi. Plan je na tajnoj konferenciji u Berlin-Wannseeu 20. sije\xc4\x8dnja 1942., (Konferencija u Wanseeu) izlo\xc5\xbeio SS-Obergruppenf\xc3\xbchrer Reinhard Heyndrich, \xc5\xa1ef Sigurnosne policije i Sigurnosne slu\xc5\xbebe.  On je bio osobno od Hitlera ovla\xc5\xa1ten da provede taj plan; svim dr\xc5\xbeavnim slu\xc5\xbebama bilo je nare\xc4\x91eno, da sudjeluju u istrebljenju pod vodstvom SS-a. Odre\xc4\x91eno je da svi nesposobni za rad trebaju biti odmah ubijeni, a drugi odvedeni na prisilni rad pod minimalnim \xc5\xbeivotnim uvjetima sve, dok ne umru od iscrpljenosti. Kao oblik masovnih likvidacija nare\xc4\x91eno je ubijanje plinom i strijeljanje. Nakon Heyndrichove pogibije (u atentatu u \xc4\x8ce\xc5\xa1koj) provo\xc4\x91enje plana preuzeo je Adolf Eichmann._NEWLINE_Na temelju te odluke osnovani su posebni koncentracijski logori te logori smrti. Dok su u koncentracijskim (sabirnim) logorima zatvorenici radili, jedina funkcija logora smrti je bilo sustavno istrebljivanje zatvorenika, naj\xc4\x8de\xc5\xa1\xc4\x87e uz pomo\xc4\x87 visoko sofisticirane organizacije (primjerice, postojale su jedinice zatvorenika koje bi se brinule da krematorij neprekidno pali le\xc5\xa1eve). Logori smrti osnivani su ponajvi\xc5\xa1e na podru\xc4\x8dju okupirane Poljske: Auschwitz (Oswiencim), Birkenau (Brzezinka), Treblinka, Mauthausen, Majdanek, Sobibor, Izbica i drugi. Kada je sovjetska vojska tijekom 1944., zaposjela Poljsku, likvidacije su nastavljene u logorima na njema\xc4\x8dkom tlu: Dachau, Bergen-Belsen i Buchenwald. U rujnu 1944., Heinrich Himmler izdaje nare\xc4\x91enje, da se prestane s likvidacijama. Me\xc4\x91utim, do osloba\xc4\x91anja logora koje su izveli Saveznici, jo\xc5\xa1 su desetine tisu\xc4\x87a umrle u logorima od gladi i zaraza. _NEWLINE_Dio deportiranih, naj\xc4\x8de\xc5\xa1\xc4\x87e \xc5\xbeene, djeca i starci, pri  dolasku u logore je odmah ubijen, dok je dio privremeno ostavljen na \xc5\xbeivotu kao robovska radna snaga; dio bi umro od iscprljenosti, a ostali su kasnije tako\xc4\x91er ubijeni. U prvo su vrijeme \xc5\xbertve, ukoliko ih nisu strijeljali na stotine i tisu\xc4\x87e, ubijane pomo\xc4\x87u ispu\xc5\xa1nih plinova kamiona u vo\xc5\xbenji: pedesetak bi bilo nabijeno u hermeti\xc4\x8dki zatvoren prostor u koji je bila prespojena ispu\xc5\xa1na cijev, tako da bi se svi pogu\xc5\xa1ili. Kasnije je masovno ubijanje usavr\xc5\xa1eno: tvrka DEGESCH \xe2\x80\x93 Njema\xc4\x8dko dru\xc5\xa1tvo za borbu protiv \xc5\xa1teto\xc4\x8dina \xe2\x80\x93 isporu\xc4\x8divala je brzodjeluju\xc4\x87i plin ciklon-B. Pomo\xc4\x87u ovog plina krvnici iz SS-a organizirali su "racionalno" masovno ubijanje u \xc5\xbeeljezni\xc4\x8dkim vagonima ili u prostorijama kamufliranim kao kupaonice s tu\xc5\xa1evima. To je omogu\xc4\x87avalo da se prevarene \xc5\xbertve same svuku pa su im tako oduzete i odje\xc4\x87a i razne sitnice, koje su jo\xc5\xa1 posjedovali. Nakon smrti, prije bacanja u pe\xc4\x87i za spaljivanje, \xc4\x8dupani su zlatni zubi. Od zubnih proteza, nakita i prstenja dobiveno je 17 tona zlata._NEWLINE_Uz ubijanje u logorima, sustavno istrebljenje \xc5\xbdidova i drugih provodile su posebne jedinice, tzv. SS-Einsatzgruppen, organizirane u sastavu svake pojedine njema\xc4\x8dke armije za djelovanje u pozadini; u njima su sudjelovali i litvanski, latvijski, bjeloruski i ukrajinski pomo\xc4\x87ni policajci. Osim odvo\xc4\x91enja i likividacije u logorima, organizirali su i pojedina\xc4\x8dna i masovna strijeljanja na raznim mjestima._NEWLINE_Cijeli je proces, nakon spomenute Heyndrichove pogibije, bio u nadle\xc5\xbenosti Adolfa Eichmanna, koji je pokazao velike organizacijske sposobnosti i bitno dopriniom da ubijanje ide sve br\xc5\xbee i sve efikasnije. Bez obzira na njegove napore, Holokaust je s vremenom ipak po\xc4\x8deo crpiti velike logisti\xc4\x8dke resurse Reicha i tako posredno utjecati na situaciju na bojnom polju. To je, po nekim ocjenama, bio jedan od razloga za\xc5\xa1to zapadni saveznici i SSSR, iako su raspolagali podacima o tome \xc5\xa1to se doga\xc4\x91a, nisu ulo\xc5\xbeili bitne napore u cilju zaustavljanja Holokausta, koji se nastavio sve do samog kraja rata, odnosno sloma nacisti\xc4\x8dke Njema\xc4\x8dke.\n_START_SECTION_\nHolokaust u Nezavisnoj Dr\xc5\xbeavi Hrvatskoj (NDH)\n_START_PARAGRAPH_\nU Jasenovcu, jedinom logoru smrti u Europi koji nije bio pod njema\xc4\x8dkom upravom, ubijeno je, uz ostale (uglavnom Srbe - oko 50.000 - vidi \xc4\x8dlanke Srbi u NDH i Srbi u NDH: Broj \xc5\xbertava), oko 13.000 \xc5\xbdidova i 10.000 Roma (vidi \xc4\x8dlanak Holokaust u NDH).\n_START_SECTION_\nHolokaust u Srbiji\n_START_PARAGRAPH_\nOsobine "logora smrti" imao je i logor Sajmi\xc5\xa1te kraj Beograda, koji je bio pod njema\xc4\x8dkom upravom. Jedan od spomenutih kamiona, \xc4\x8dija je ispu\xc5\xa1na cijev bila spojena tako, da ubija ljude u tovarnom prostoru, vozio je i kroz Beograd.\n_START_SECTION_\nPosljedice\n_START_PARAGRAPH_\nHolokaust je iza sebe ostavio trajne posljedice. Ra\xc4\x8duna se da je u njemu ubijeno 5,29 do 6 milijuna  \xc5\xbdidova, odnosno tre\xc4\x87ina svih \xc5\xbdidova koji su prije rata \xc5\xbeivjeli u svijetu. Demografska slika u Europi se bitno promijenila, pogotovo u Isto\xc4\x8dnoj i Srednjoj Europi, gdje su \xc5\xbeidovske zajednice prestale postojati. Najve\xc4\x87i dio pre\xc5\xbeivjelih je odlu\xc4\x8dio emigrirati u SAD, odnosno u Palestinu, gdje je stvorena \xc5\xbeidovska nacionalna dr\xc5\xbeava Izrael._NEWLINE_Romi su druga grupa koja je bila objekt genocida. Broj njihovih \xc5\xbertava te\xc5\xa1ko je procijeniti: iznose se brojke izme\xc4\x91u 220.000 i 800.000, \xc5\xa1to iznosi izme\xc4\x91u \xc4\x8detvrtine i polovice njihovog ukupnog broja u Europi. _NEWLINE_Sa svim drugim grupama koje su sustavno istrebljivane, broj \xc5\xbertava holokausta (u \xc5\xa1irem smislu rije\xc4\x8di, ne uklju\xc4\x8duju\xc4\x87i samo \xc5\xbdidove) obi\xc4\x8dno se procjenjuje na devet do 11 milijuna, iako neke procjene idu i do 26 milijuna._NEWLINE_Sli\xc4\x8dno kao i Prvi svjetski rat, Holokaust je predstavljao veliki \xc5\xa1ok za tada\xc5\xa1nju zapadnu civilizaciju. Mnogi su se te\xc5\xa1ko mirili s time da je ubijanje u takvom opsegu i s takvom razinom be\xc5\xa1\xc4\x87utnosti mogu\xc4\x87e u 20. stolje\xc4\x87u, pogotovo kada je izvr\xc5\xa1eno u tako naprednoj, prosvije\xc4\x87enoj i civiliziranoj dr\xc5\xbeavi kao \xc5\xa1to je Njema\xc4\x8dka. Jo\xc5\xa1 se te\xc5\xbee bilo pomiriti s \xc4\x8dinjenicom, da su u svrhu tog projekta kori\xc5\xa1tena najmodernija dostignu\xc4\x87a znanosti. _NEWLINE_Zato se Holokaust \xc4\x8desto opisuje kao jedinstveni doga\xc4\x91aj u svjetskoj povijesti, odnosno odgovornost za njega se pripisuje ograni\xc4\x8denom broju ljudi \xe2\x80\x93 naj\xc4\x8de\xc5\xa1\xc4\x87e samom Adolfu Hitleru i uskom krugu njegovih prista\xc5\xa1a \xe2\x80\x93 i specifi\xc4\x8dnom spletu okolnosti za koje je malo vjerojatno, da \xc4\x87e se ikada ponoviti. Iznose se me\xc4\x91utim i teze da Holokaust ne bi bio mogu\xc4\x87, barem ne u tako masovnom opsegu, da nacisti nisu u\xc5\xbeivali pre\xc5\xa1utnu ili otvorenu podr\xc5\xa1ku ne\xc5\xbeidovskog stanovni\xc5\xa1tva, \xc4\x8dak i u okupiranim zemljama poput Poljske, motiviranu pohlepom i otvorenim ili latentnim antisemitizmom._NEWLINE_Dan sje\xc4\x87anja na holokaust danas se obilje\xc5\xbeava u SAD-u i u svim europskim dr\xc5\xbeavama. Veliki zna\xc4\x8daj ima United States Holocaust Memorial Museum otvoren u Washingtonu u travnju 1993., na dan po\xc4\x8detka ustanka u Var\xc5\xa1avskom getu.'